Panis

Quadruplex panis inuenitur, scilicet, nature, doctrine, penitentie, elemosine, eukaristie.

Primus, panis bonus est sed corporalis, Psal. [103:15]: *Panis cor hominis* confirmat.

Secundus, panis melior est sed spiritualis, de quo Matt. [4:4]: *Non in solo pane vivit homo, sed [in omni verbo*].

¶ Item, Tre. 4[:4]: *Parvuli petierunt panem*, nec *erat qui frangeret eis*. Sic sumus nos paruuli non valentes suscipere doctrinam Christi grossam et integram nisi frangatur nobis per sanctos exponitores, sicut panis frangitur pueris. Vnde et discipuli Christi non cognouerunt Christum dum iret cum eis in via, sed *in fraccione panis*, Luc. vltimo [24:35]. Vnde in persona talium dicitur, Prou. 9[:4-5]: *Insipientibus locuta est: Venite, comedite panem meum*. Nam panis doctrine si debeat prodesse debet incorporari et quasi comedi ab audiente.

¶ De pane penitentie dicitur Ysai. 30[:20]: *Dabit* tibi *Dominus panem arctum, et aquam brevem*. Et hoc aliquando expedit peccatoribus, nam defectus panis corporalis cogit hominem quandoque ad penitentiam. Vnde et filii Jacob qui peccauerunt in Joseph coacti sunt descendere in Egiptum ad querendum panem vbi per penitenciam inuenerunt Joseph, Gen. 42[:6]. Si peccatores quandoque dictum querunt per penitentiam quem prius offenderunt, Psal. [79: 6]: *Cibabis nos pane lacrimarum*. Et Eccli. 29[:28]: *Initium vitæ hominis, aqua, panis, et vestimentum*. Quia reuerti a culpa requiritur aqua contritionis, panis restitucionis, et vestimentum honeste conuersacionis.

¶ De pane elemosine dicitur Ysai. 58[:7]: *Frange esurienti panem tuum*, etc., quasi comedit Christus in celo panem quem tu frangis pauperi in terra. Ideo dixit Tobias filio suo, Tobia 4[:17]: *Panem tuum cum egenis et esurientibus comede*.

¶ De pane eukaristie dicitur Joan. 6[:41]: *Ego sum panis vivus, qui de cælo descendi*. Et in oratione Dominica, Matt. 6[:11]: *Panem nostrum cotidianum da nobis hodie*. Vnde bene figuratur Gen. 49[:20]: *Aser, pinguis panis ejus, et præbebit delicias regibus*. /f. 84va/

¶ Et bene dictur panis iste delicie, quia coctus in vtero virginali quia pistus a spiritu sancto quia Christus descendit in vterum virginis, quasi venator ad querendum naturam humanam que fuit saltem in suis parentibus, sicut siluestris et indomita, qualis caro ut communiter delicie reputatur, Ysai. 66[:11]: *Deliciis affluatis ab omnimoda gloria [ejus*]. Nauigantibus in mari magno versus terram sanctam panis veris coctus reputatur pro deliciis, sicut nobis nauigantibus in hoc mundo datur nobis Christus tanquam bis coctus. Quia semel in celo a patre genitus, iterum in terra de virgine natus.

¶ De isto pane dicitur, Sap. 16[:20]: *Panem de cælo præstitisti* eis *omne delectamentum in se habentem, et omnis saporis suavitatem.* Panis ad litteram fuit manna quod pluit eis Dominus, Exod. 16[:15]. Quod tamen non perceperunt dum erant sub Egipcia seruitudine nec postquam intrauerant terram promissam, quia manna defecit postquam comederant de fructu terre promisse, Jos. 5[:12]. Sed in via itinerando versus terram promissam datus est ei panis ille in figura quod qui seruiunt Pharoni, id est, diabolo in luto et latere non sunt digni comedere corpus Christi nec illi qui attigerint terram promissam, <va: ~~datus est ei panis ille in figura quod qui seruiunt~~ :cat> id est, celum. Egent illo pane figuratio quia iam saturati sunt pane illo vero qui dat vitam mundo, Joan. 6[:52] et Luc. [14:15] dicitur, Beati qui manducant *panem in regno* celorum. Vnde Chrisostomus, *Homilia* 27, magnus ille panis qui replet mentem et non ventrem. Manducatur et non finitur. Mundum replet, et integer manet. Ex illo viuimus et nutrimur. Et tamen illum querimus omni die. Ergo antequam illum incorporemus, fiat quod dicitur, 1 Cor. 11[:28]: *Probet seipsum homo*, per veram contricionem cordis, confessionem oris, satisfactionem operis, *et sic de pane illo edat*. Nam qui alterum manducat periculose manducat. Nam istud corpus verum est corpus, sed sub velamine specierum. Vbi aliud est quod fide creditur, aliud quod oculo inspicitur, aliud quod sensu percipitur.

¶ Creditur autem veritas corporis, sic in benedictione Ysaac omnes sensus decepti sunt preter auditum, sic in isto sacramento.

¶ Caue ergo ne in preparando te sit necgligencia, in attedendo irreuerencia, in recipiendo contumelia. Nam iste panis est celitus origine, angelicus dulcedine, viuificus virtute.

¶ Item, possibilitatem conuersionis panis in corpus Christi ostendunt exempla naturalia. Nam virtus digestiua stomachi conuertit panem in carnem hominis.

¶ Et si virtus finita hoc potest facere successiue, virtus infinita postest hoc facere in instanti.

¶ Item, in Hibernia est lacus quedam in quem si palum infixeris <quod super> [pars que in terra fixa] est vertetur in ferrum, quod subest [in aqua] in lapidem induratur, [quod super, lignum manet].

¶ Item, in Grecia, est fons in quo quicquid immergitur in lapidem durescit, quod patuit in facto Frederici Imperatoris. Hoc experiri volentes qui, misit per nuncium chirotecam suam. Cuius media pars in aqua mitta in lapidem duruit, superior pars corium mansit.

¶ Item, natura cuiusdam arboris vertit fructum arboris in volatile, scilicet, in vernatum.

¶ Item, natura conuertit terram aurum et in gemmas.

¶ Item, est panis subcinerius ex recordacione ciuis que Elias comedit, 3 Reg. [19:6]. Est panis hordeatius ex mortificacione carnis quem turba euangelica sumpersit, Ioan. [6:11]. Est panis triticeus ex recordacione passionis divinice, Joan. [12:24]: *Nisi granum frumenti cadens* *in terram, mortuum fuerit*. Et iste est celicus origine, etc., prout supernis dicitur.